स्पेशल इन्वेस्टिगेशन यूनिट और सदर पुलिस की ज्वाइंट टीम ने बुधवार सुबह साढ़े आठ बजे भोटा के नजदीक मोरसू इलाके में करीब 13 लाख की अवैध शराब का एक बड़ा जखीरा पकड़ने में कामयाबी हासिल की है। इस मामले में पुलिस ने चार लोगों को गिरफ्तार कर उनके खिलाफ आबकारी अधिनियम के तहत मामला दर्ज किया है। पुलिस ने इस अवैध अंग्रेजी शराब को लेकर जा रही टेंपरेरी नंबर की दो पिकअप गाड़ियों को भी जब्त किया है। शराब की बड़ी खेप सोलन जिला से बड़सर इलाके की तरफ लाई जा रही थी। इस मामले में पुलिस ने बिलासपुर जिला से संबंध रखने वाले चार लोगों विनोद कुमार, प्रदीप कुमार, राजकुमार और अश्विनी को गिरफ्तार किया है।